KOMUNIKAZZJONI TAL-KUMMISSJONI LILL-PARLAMENT EWROPEW, LILL-KUNSILL U LILL-KUMITAT EKONOMIKU U SOĊJALI EWROPEW Il-parteċipazzjoni tal-Unjoni Ewropea fil-Grupp ta’ Stati kontra l-Korruzzjoni (GRECO) tal-Kunsill tal-Ewropa /* COM/2012/0604 final */





KOMUNIKAZZJONI TAL-KUMMISSJONI LILL-PARLAMENT EWROPEW, LILL-KUNSILL U LILL-KUMITAT EKONOMIKU U SOĊJALI EWROPEW Il-parteċipazzjoni tal-Unjoni Ewropea fil-Grupp ta’ Stati kontra l-Korruzzjoni (GRECO) tal-Kunsill tal-Ewropa 1. Introduzzjoni Din il-Komunikazzjoni tispjega kif il-Kummissjoni biħsiebha tintensifika l-koperazzjoni bejn l-UE u l-Grupp ta’ Stati kontra l-Korruzzjoni (GRECO) tal-Kunsill tal-Ewropa, wara li fis-6 ta’ Ġunju 2011 il-Kummissjoni adottat il-“pakkett kontra l-korruzzjoni”[1]. Dan il-pakkett jipprevedi strateġija magħmula minn żewġ stadji li jikkonsistu l-ewwel fl-istejtus ta’ “parteċipant sħiħ”[2], fuq il-bażi tal-Artikolu 220 tat-Trattat dwar il-Funzjonament tal-UE (it-TFUE) li jista’, fit-tieni stadju, iwassal għal sħubija sħiħa tal-UE fil-GRECO. Dak il-metodu se jippermetti li tikber il-koperazzjoni, fi żmien relattivament qasir, fuq il-bażi tal-istejtus ta’ parteċipant sħiħ u sakemm issir analiżi ta' kif sħubija sħiħa, inkluża l-evalwazzjoni tal-istituzzjonijiet tal-UE mill-GRECO, tkun organizzata fil-prattika. 2. il-Forma tal-parteċipazzjoni kkunsidrata u l-għanijiet speċifiċi tal-parteċipazzjoni tal-UE fil-GRECO Il-prinċipji ewlenin tal-koperazzjoni, il-prijoritajiet komuni u l-oqsma ta’ interess għall-koperazzjoni bejn il-Kunsill tal-Ewropa u l-Unjoni Ewropea huma ddefiniti f’Memorandum ta’ Ftehim li ġie konkluż fl-2007[3]. Skont il-memorandum, jeħtieġ li l-koperazzjoni legali bejn iż-żewġ partijiet li tkopri l-istat tad-dritt, inkluża l-ġlieda kontra l-korruzzjoni, jiġu żviluppati aktar sabiex jiżguraw koerenza bejn id-dritt tal-UE u l-konvenzjonijiet tal-Kunsill tal-Ewropa. Taħt ‘Inter-institutional cooperation’, il-memorandum jgħid ukoll li l-Kunsill tal-Ewropa u l-UE se jkomplu jikkoperaw billi jisfruttaw l-opportunitajiet ipprovduti mill-ftehimiet parzjali eżistenti[4]. F’dan il-kuntest legali, il-Kummissjoni għandha l-ħsieb li, fl-ewwel fażi, tiddiskuti mal-GRECO dwar il-possibbiltà li l-UE tingħata l-istejtus ta’ parteċipant sħiħ. Wara li dawk id-diskussjonijiet mal-GRECO jkunu ġew konklużi, l-UE tagħmel analiżi tal-impatt li jista’ jkun hemm kemm-il darba l-istituzzjonijiet tal-UE jiġu sottomessi għall-proċeduri ta’ evalwazzjoni tal-GRECO. Din se tkun il-bażi li fuqha jiġi deċiż jekk, fit-tieni fażi, tintalabx is-sħubija sħiħa tal-UE fil-GRECO. Se jinħoloq, fil-livell tal-UE, grupp ta’ ħidma biex jipprovdi din l-analiżi. Jekk ikollha l-istejtus ta’ parteċipant sħiħ, l-UE tipparteċipa fil-GRECO b’livell ta’ involviment fis-sistema tal-evalwazzjoni mfassla apposta għal din l-ewwel fażi, iżda ma tkunx sottomessa għall-evalwazzjoni reċiproka u għalhekk la jkollha d-drittijiet tal-vot, u lanqas ma jkun jista' jkollha rappreżentant fil-Burò tal-GRECO, li jikkonsisti biss f'membri sħaħ. L-istejtus tal-UE bħala parteċipant sħiħ fil-GRECO għandu jkun immirat biex jintlaħqu l-għanijiet speċifiċi li ġejjin: · il-parteċipazzjoni fiż-żjajjar fil-pajjiżi fil-qafas tal-evalwazzjonijiet tal-Istati Membri tal-UE u/jew tal-pajjiżi kandidati u kandidati potenzjali, jekk dawn il-pajjiżi jaqblu; · il-possibbiltà li l-UE tifformula suġġerimenti dwar l-abbozzi tar-rapporti ta' evalwazzjoni u tipparteċipa fid-dibattiti tal-laqgħat plenarji tal-GRECO dwar ir-rapporti tal-evalwazzjoni jew tal-konformità li jkunu jirrigwardaw lil Stati Membri u/jew pajjiżi kandidati u kandidati potenzjali tal-UE, jekk dawn il-pajjiżi jaqblu; · il-possibbiltà li l-UE tfassal proposti għall-Burò tal-GRECO[5], li għandu rwol importanti fit-tħejjija tal-evalwazzjonijiet u fl-abbozzar tar-rapporti; · li, fit-tħejjija tar-rapport tal-UE dwar il-ġlieda kontra l-korruzzjoni, tiġi kkunsidrata analiżi komparattiva[6] li ssir mill-GRECO fuq il-bażi tar-rapporti tal-evalwazzjoni u tal-konformità eżistenti dwar l-Istati Membri; · l-aċċess għall-informazzjoni miġbura u aġġornata mill-GRECO fil-qafas tal-proċess ta’ evalwazzjoni; · l-immarkar tar-rakkomandazzjonijiet tal-GRECO li jkunu ta’ rilevanza għall-UE u jkunu għadhom ma twettqux, li fil-każ tagħhom ir-rapport tal-UE dwar il-ġlieda kontra l-korruzzjoni jista’ jipprovdi impetus addizzjonali sabiex tittieħed azzjoni fuqhom. Matul l-ewwel fażi, sabiex jiġi żgurat li jinħolqu sinerġiji bejn is-sistema tal-evalwazzjoni tal-GRECO u r-rapport tal-UE dwar il-ġlieda kontra l-korruzzjoni, li ġie stabbilit mill-“pakkett kontra l-Korruzzjoni” tal-Kummissjoni tas-6 ta’ Ġunju 2011[7], il-Kummissjoni se tikkunsidra li tinvolvi rappreżentant tal-GRECO fil-grupp ta’ esperti dwar il-korruzzjoni li nħoloq sabiex jgħin fil-preparazzjoni tar-rapport tal-UE dwar il-ġlieda kontra l-korruzzjoni. Fit-tieni fażi, mhux aktar tard minn erba’ snin wara li l-UE tkun bdiet tipparteċipa fil-GRECO, tiġi evalwata mill-ġdid il-forma tal-parteċipazzjoni tal-UE. Skont il-konklużjonijiet ta’ din l-analiżi tal-UE, tkun tista’ tiġi kkunsidrata sħubija sħiħa. Meta kienet qed tanalizza r-riżultati tad-diskussjonijiet preliminari bejn il-Kummissjoni u s-segretarjat tal-GRECO, il-laqgħa plenarja tal-GRECO esprimiet il-fehma li l-evalwazzjoni tal-istituzzjonijiet tal-UE mill-GRECO għandha tkun wieħed mill-punti ewlenin fid-diskussjonijiet u li din għandha titqies bħala aktar minn sempliċiment possibbiltà remota. Madankollu, hemm bżonn li ssir valutazzjoni oħra tar-rekwiżiti, tal-fattibbiltà u tal-impatt potenzjali ta’ tali evalwazzjoni. Huwa fatt li l-GRECO żviluppa sistema ta’ evalwazzjoni li hi orjentata lejn il-pajjiżi u mhux lejn l-organizzazzjonijiet; dan ifisser li, pereżempju, tkun trid tiġi vvalutata l-applikabbiltà għall-UE tal-għoxrin prinċipju gwida tal-Kunsill tal-Ewropa għall-ġlieda kontra l-korruzzjoni, li huma meqjusin bħala impenji mill-pajjiżi. L-istituzzjonijiet tal-UE għandhom il-karatteristiċi speċifiċi tagħhom, li m’humiex l-istess bħal dawk tal-istituzzjonijiet Statali tradizzjonali. Il-kompetenzi tal-UE huma limitati meta mqabblin ma’ dawk ta’ pajjiż. Iqumu mistoqsijiet ukoll dwar kif jiġu stabbiliti t-timijiet tal-evalwazzjoni biex jevalwaw l-istituzzjonijiet tal-UE. Għalhekk, ikun meħtieġ li s-sistema li juża l-GRECO għall-evalwazzjoni tiġi adattata għall-aspetti partikulari tal-qafas legali u istituzzjonali tal-UE. Minħabba li din is-sistema ma ġietx ittestjata qabel, ikun meħtieġ li ż-żewġ naħat janalizzaw bir-reqqa l-prattiċitajiet u l-aspetti legali ta’ tali evalwazzjonijiet. Dik il-valutazzjoni jkollha bżonn iż-żmien u l-ħsieb, u l-fatt li l-UE tkun diġà imdaħħla fl-attivitajiet tal-GRECO iservi ta’ sostenn għall-analiżi tal-Unjoni dwar din il-kwistjoni. Dan il-metodu mibni fuq żewġ stadji jkun konformi mal-pożizzjoni tal-laqgħa plenarja tal-GRECO, peress li jistabbilixxi b’mod ċar iż-żmien sa meta trid tkun saret l-evalwazzjoni mill-ġdid tal-forma tal-parteċipazzjoni tal-UE, u f’dan ir-rigward id-deċiżjoni mill-UE tittieħed fuq il-bażi tal-konklużjonijiet konkreti ta’ grupp ta’ ħidma stabbilit fil-livell tal-UE. 3. il-Passi legali u proċedurali L-ewwel pass previst għall-parteċipazzjoni tal-UE fil-GRECO (“stejtus ta’ parteċipant sħiħ”) ma jfissirx sħubija f’organizzazzjoni internazzjonali jew fi trattat internazzjonali li titlob li jiġi konkluż ftehim skont l-Artikolu 218 tat-TFUE[8]. Huwa pjuttost dwar it-twaqqif ta’ forma xierqa ta’ koperazzjoni mal-GRECO, li għaliha huwa applikabbli l-Artikolu 220 tat-Trattat dwar il-Funzjonament tal-Unjoni Ewropea (it-TFUE). L-Artikolu 220 tat-TFUE jgħid li: ‘1. L-Unjoni għandha tistabbilixxi l-forom kollha xierqa ta’ koperazzjoni (...) mal-Kunsill tal-Ewropa (...). 2. Ir-Rappreżentant Għoli tal-Unjoni għall-Affarijiet Barranin u l-Politika ta’ Sigurtà u l-Kummissjoni għandhom ikunu responsabbli għall-implimentazzjoni ta’ dan l-Artikolu’. Anki l-istejtus tal-UE fil-Kunsill tal-Ewropa huwa dak ta’ parteċipant sħiħ, kif stabbilit mill-Kummissjoni sa mill-bidu nett (l-ex Artikolu 302 tat-TKE)[9]. Billi l-attivitajiet tal-GRECO ma jidħlux fil-politika barranija u ta’ sigurtà komuni, hija l-Kummissjoni li trid tistabbilixxi forma xierqa ta’ koperazzjoni mal-GRECO skont l-Artikolu 220 tat-TFUE. Il-parteċipazzjoni tal-UE fil-GRECO m’hi se tolqot la lill-kompetenzi tal-Unjoni u lanqas lid-drittijiet u l-obbligi tal-Istati Membri fl-istruttura tal-GRECO. Il-parteċipazzjoni tal-UE fil-GRECO se timxi mal-proċedura li tikkonsisti fi stedina mill-Kumitat tal-Ministri tal-Kunsill tal-Ewropa lill-Unjoni biex din tipparteċipa fil-GRECO u mhux ma’ dik tas-sħubija fil konvenzjonijiet tal-Kunsill tal-Ewropa dwar il-korruzzjoni. Fl-istatut tal-GRECO hemm dispożizzjoni speċifika (distinta minn dik fuq is-sħubija fil-grupp) li hija ddedikata għall-parteċipazzjoni tal-Komunità Ewropea, u li tgħid hekk: ‘The European Community may be invited by the Committee of Ministers to participate in the work of the GRECO. The modalities of its participation shall be determined in the resolution inviting it to participate’. Din l-istedina trid tintbagħat uffiċjalment lill-UE wara li jkun intlaħaq qbil bejn il-Kumitat tal-Ministri tal-Kunsill tal-Ewropa u l-UE dwar il-modalitajiet tal-parteċipazzjoni tal-UE fil-GRECO, fuq il-bażi ta’ proposta magħmula mill-GRECO u approvata mill-kumitat statutarju[10]. Fi kliem ieħor, it-test tar-riżoluzzjoni li tkun trid tiġi adottata mill-Kumitat tal-Ministri biex l-UE tiġi mistiedna tipparteċipa fil-GRECO fil-fatt se jkun it-test diskuss u approvat kemm mill-Kumitat tal-Ministri kif ukoll mill-Kummissjoni, li taġixxi f’isem l-Unjoni. Il-Kummissjoni se taċċetta din l-istedina permezz ta’ deċiżjoni unilaterali u se tinforma lill-Kunsill, lill-Parlament Ewropew u lill-Kumitat Ekonomiku u Soċjali Ewropew dwar ir-riżultat tad-diskussjonijiet. 4. Kwistjonijiet finanzjarji Jekk l-għanijiet speċjali deskritti aktar ’il fuq jiġu ssodisfati, wieħed ibassar li l-Unjoni tkun trid tagħti kontribuzzjoni finanzjarja ta’ EUR 300 000 fis-sena għall-baġit tal-GRECO, għalkemm dwar dan ikunu jridu jsiru aktar negozjati mal-GRECO. Il-miżati mħallsin mill-membri tal-GRECO jiġu stabbiliti b’deċiżjoni adottata mill-kumitat statutarju tal-GRECO, li tiġi aġġornata fuq bażi regolari. Din il-kontribuzzjoni għandha tirrefletti l-ispejjeż li l-parteċipazzjoni tal-UE fil-GRECO se toħloq għall-grupp, kif ukoll il-livell ta’ involviment effettiv tal-UE fl-attivitajiet tal-GRECO (i.e. l-ebda drittijiet tal-vot fl-ewwel fażi). Kontribuzzjoni oħra ta’ EUR 150 000 fis-sena se tintuża għal attivitajiet konġunti mal-GRECO, bħall-ġbir tad-dejta u l-preparazzjoni tal-istudji li jipprovdu l-informazzjoni għar- rapporti tal-UE dwar il-ġlieda kontra l-korruzzjoni. Meta wieħed iqis il-qafas ġuridiku li fih se jiġi stabbilit l-istejtus ta’ parteċipant sħiħ għall-UE (i.e. l-Artikolu 220 tat-TFUE), il-Kummissjoni se tikkunsidra l-ħlas tal-kontribuzzjoni finanzjarja tagħha permezz tal-iffirmar ta’ programmi konġunti mal-Kunsill tal-Ewropa. Is-somma meħtieġa se tiġi koperta mill-Fond għas-Sigurtà Interna[11]. 5. Konklużjoni Il-Kummissjoni se tagħti bidu għad-diskussjonijiet dwar l-istejtus ta’ parteċipant sħiħ għall-UE fil-GRECO, fuq il-bażi ta’ din il-Komunikazzjoni. Il-Kummissjoni se tinforma lill-Kunsill, lill-Parlament Ewropew u lill-Kumitat Ekonomiku u Soċjali Ewropew dwar ir-riżultati ta’ dawn id-diskussjonijiet. Anness L-ambitu tad-diskussjonijiet dwar l-istejtus ta’ parteċipant sħiħ Il-Kummissjoni se tiddiskuti, f’isem l-Unjoni, il-modalitajiet tal-parteċipazzjoni tal-Unjoni Ewropea fil-GRECO. Ir-riżultati tad-diskussjonijiet se jkunu riflessi f'riżoluzzjoni tal-Kumitat tal-Ministri tal-Kunsill tal-Ewropa li se tistieden lill-Unjoni tipparteċipa fil-GRECO (“ir-riżoluzzjoni”). Ir-riżoluzzjoni (inklużi l-appendiċi tagħha) għandu jkun fiha dikjarazzjonijiet ċari dwar id-drittijiet u l-obbligi tal-UE fil-GRECO u dwar l-arranġamenti prattiċi għall-parteċipazzjoni tal-UE bħala entità ġuridika distinta, vestita b'setgħat awtonomi flimkien mal-Istati Membri kollha tagħha. Il-parteċipazzjoni tal-UE fil-GRECO għandha tkun irregolata mill-prinċipji bażiċi li ġejjin, li għandhom ikunu riflessi, fejn ikun meħtieġ, fir-riżoluzzjoni: · Il-parteċipazzjoni għandha tqis l-ispeċifiċità u l-limitu tal-kompetenza tal-Unjoni. Għandha wkoll tippermetti lill-UE tistabbilixxi standards ogħla fit-territorju tagħha. Il-parteċipazzjoni, għalhekk, m’għandha taffettwa la lill-kompetenzi tal-Unjoni u lanqas lis-setgħat tal-istituzzonijiet, l-entitajiet, l-uffiċċji jew l-aġenziji tagħha. Għandha tingħata attenzjoni speċjali għall-qsim tal-kompetenzi bejn l-UE u l-Istati Membri tagħha, u wkoll għall-preservazzjoni tad-dritt tal-Unjoni u tas-sistema ġuridika unika tagħha (il-prinċipju tan-newtralità dwar is-setgħat tal-Unjoni). · Il-parteċipazzjoni m’għandhiex taffettwa lid-drittijiet u l-obbligi tal-Istati Membri fl-istruttura tal-GRECO (il-prinċipju tan-newtralità dwar l-obbligi tal-Istati Membri). · Il-parteċipazzjoni m’għandhiex taffettwa lill-prinċipju tal-għoti tal-kompetenzi stipulat fl-Artikolu 13(2) tat-Trattat dwar l-Unjoni Ewropea u lill-prinċipju tal-bilanċ istituzzjonali li joħroġ mill-każistika tal-Qorti tal-Ġustizzja tal-Unjoni Ewropea. · Il-GRECO u l-entitajiet speċifiċi tiegħu, il-kumitat statutarju u l-Kumitat tal-Ministri tal-Kunsill tal-Ewropa m’għandhomx jintalbu jinterpretaw, lanqas b'mod impliċitu jew inċidentali, id-dritt tal-Unjoni u, b'mod partikolari, ir-regoli tagħha rigward is-setgħat tal-istituzzjonijiet, l-entitajiet, l-uffiċċji jew l-aġenziji u rigward il-kontenut u l-ambitu tal-obbligi tal-Istati Membri fil-qafas tad-dritt tal-Unjoni (il-prinċipju tal-interpretazzjoni awtonoma tad-dritt tal-Unjoni). · Ir-rappreżentant tal-UE għandu jfittex li jikseb id-dritt li jipparteċipa f’entitajiet oħrajn tal-Kunsill tal-Ewropa sal–punt fejn l-attivitajiet tagħhom ikunu relatati mal-iskop tal-GRECO, fi proporzjon mal-livell ta’ parteċipazzjoni. Id-diskussjonijiet għandhom jiżguraw li l-parteċipazzjoni tal-UE fil-GRECO tiggarantixxi relazzjoni tajba ħafna bejn iż-żewġ naħat li twassal biex fil-livell Ewropew ikun hemm metodu kkoordinat fil-ġlieda kontra l-korruzzjoni. Għall-UE, l-aċċess għall-istadji bikrin taċ-ċikli ta’ evalwazzjoni, għall-preparazzjoni tar-rapporti pajjiż b’pajjiż u għall-informazzjoni aġġornata miġbura fil-kuntest tal-proċess tal-evalwazzjoni, il-parteċipazzjoni fil-laqgħat plenarji tal-GRECO, l-analiżi komparattiva tal-evalwazzjonijiet tal-Istati Membri u l-immarkar tar-rakkomandazzjonijiet li jkunu għadhom ma twettqux huma ta’ importanza konsiderevoli. Id-diskussjonijiet għandhom jiżguraw li l-parteċipazzjoni tal-UE fil-GRECO toħloq sinerġiji mar-rapport tal-UE dwar il-ġlieda kontra l-korruzzjoni. Għandhom jiġu evitati kwalunkwe piż ieħor li mhux neċessarju fuq l-amministrazzjonijiet tal-Istati Membri u d-duplikazzjoni tal-attivitajiet. Id-diskussjonijiet għandhom jiżguraw li l-parteċipazzjoni tal-UE fil-GRECO ma jkollhiex effett fuq is-setgħat tal-Kummissjoni fir-rigward tar-rapport tal-UE dwar il-ġlieda kontra l-korruzzjoni. Id-diskussjonijiet għandhom jiżguraw li l-għanijiet speċifiċi msemmijin fit-Taqsima 2 ta’ din il-Komunikazzjoni jintlaħqu kemm jista’ jkun. Id-diskussjonijiet dwar l-istejtus ta’ parteċipant sħiħ għall-UE fil-GRECO għandhom ikunu jinvolvu impenn mill-Unjoni li twettaq analiżi tar-rekwiżiti, tal-fattibilità u tal-impatt potenzjali tal-possibbiltà li l-istituzzjonijiet tal-UE jiġu sottomessi għall-proċeduri ta’ evalwazzjoni tal-GRECO. Skont il-konklużjonijiet, dik l-analiżi tista’ twassal għal sħubija sħiħa tal-UE fil-GRECO. L-analiżi għandha tqis l-aspetti partikulari tal-qafas legali u istituzzjonali tal-UE, u l-kompetenzi tal-Unjoni kif stabbiliti fit-Trattati. Forma ġdida ta’ parteċipazzjoni tal-UE fil-GRECO titlob li jsir proċess ta’ negozjati. Jekk tikseb stejtus ta’ parteċipant sħiħ, l-UE għandha titħalla tipparteċipa fil-laqgħat plenarji tal-GRECO. Id-diskussjonijiet għandhom jiżguraw li l-UE tkun tista’ taħtar delegazzjoni ta' sa żewġ rappreżentanti fil-GRECO u, jekk ikun xieraq, sostitut għal kull rappreżentant. Id-diskussjonijiet għandhom jiżguraw li r-rappreżentanti tal-UE jgawdu mill-privileġġi u l-immunitajiet applikabbli skont l-Artikolu 2 tal-protokoll tal-ftehim ġenerali tal-Kunsill tal-Ewropa dwar il-privileġġi u l-immunitajiet, bl-istess mod bħall-membri l-oħrajn kollha tal-GRECO. Id-diskussjonijiet għandhom jimmiraw biex jiġi żgurat li l-UE titħalla taħtar sa ħames esperti li jkunu jistgħu jwettqu l-kompiti mogħtijin mill-istatut u r-regoli ta’ proċedura tal-GRECO dwar il-proċess tal-evalwazzjoni, fil-limiti tal-forma tal-parteċipazzjoni tal-UE. Id-diskussjonijiet għandhom jimmiraw biex jiġi żgurat li l-esperti tal-UE jitħallew ikunu involuti fil-proċess tal-evalwazzjoni tal-Istati Membri tal-UE u, possibbilment, tal-pajjiżi kandidati jew kandidati potenzjali, jekk dawn jaqblu, għall-inqas bħala osservaturi, u li jkunu jistgħu jifformulaw kummenti, rimarki u proposti b’rabta mal-preparazzjonijiet tal-evalwazzjonijiet u mal-proċeduri tal-evalwazzjoni. Id-diskussjonijiet għandhom ukoll jiżguraw li l-UE jkollha aċċess sa mill-istadji bikrin għall-abbozzi tar-rapporti tal-evalwazzjoni u tal-konformità, u għall-addenda ta’ mar-rapporti dwar il-konformità fir-rigward tal-Istati Membri tal-UE u, jekk dawn il-pajjiżi jaqblu, il-pajjiżi kandidati jew kandidati potenzjali. Il-parteċipazzjoni tal-UE fil-GRECO m’għandhiex taffettwa lir-rappreżentanza diretta tal-Istati Membri individwali, u lanqas lid-dritt tagħhom li jipparteċipaw f'kapaċità individwali fi kwalunkwe voti matul is-sessjonijiet plenarji tal-GRECO. Id-diskussjonijiet għandhom jiżguraw li, mhux aktar tard minn erba’ snin wara li l-UE tkun bdiet tipparteċipa fil-GRECO, il-forma tal-parteċipazzjoni tal-UE tiġi vvalutata mill-ġdid. Id-diskussjonijiet għandhom jikkunsidraw il-possibbiltajiet biex l-UE tipparteċipa fil-laqgħat tal-kumitat statutarju u f’dawk tal-Kumitat tal-Ministri tal-Kunsill tal-Ewropa meta dan tal-aħħar ikun qed jindirizza kwistjonijiet tal-GRECO. Id-Direttorat Ġenerali għall-Affarijiet Interni se jaħtar minn fost l-uffiċjali tiegħu lill-persuna li se tiddiskuti l-modalitajiet tal-forma xierqa ta’ koperazzjoni. Ir-riżultati tad-diskussjonijiet ikunu jridu jiġu approvati mill-Kulleġġ tal-Kummissarji u kkonfermati permezz ta’ deċiżjoni tal-Kummissjoni. [1] Komunikazzjoni mill-Kummissjoni dwar il-ġlieda kontra l-korruzzjoni fl-UE (COM (2011) 308 finali; mhix disponibbli bil-Malti) u rapport mill-Kummissjoni dwar il-modalitajiet tal-parteċipazzjoni tal-Unjoni Ewropea fil-Grupp ta' Stati kontra l-Korruzzjoni (GRECO) tal-Kunsill tal-Ewropa (COM (2011) 307 finali; mhux disponibbli bil-Malti). [2] “Stejtus ta’ parteċipant sħiħ” hija l-espressjoni użata komunement biex wieħed jirreferu għal sitwazzjonijiet li fihom, għalkemm mhix membru sħiħ ta’ organizzazzjoni, l-UE tgawdi drittijiet simili ħafna għal dawk li jitgawdew mill-membri ħlief għad-drittijiet tal-vot (ara wkoll l-istejtus tal-UE fl-Organizzazzjoni Dinjija tas-Saħħa, fl-UNESCO, fl-Organizzazzjoni Internazzjonali tal-Avjazzjoni Ċivili, fil-Kunsill tal-Ewropa jew fl-OECD). [3] CM(2007) 74, adottat fl-10 ta’ Mejju 2007 mill-Kumitat tal-Ministri tal-Kunsill tal-Ewropa (EN u FR). [4] Il-paragrafu 48. [5] Il-Bureau huwa magħmul mill-President u l-Viċi President tal-GRECO u ħames rappreżentanti oħrajn tal-membri tal-GRECO li huma intitolati jivvotaw. Il-Burò jħejji l-abbozz tal-programm annwali tal-attivitajiet u l-abbozz tar-rapport annwali dwar l-attivitajiet, jagħmel proposti dwar l-abbozz tal-baġit, jorganizza żjajjar fil-pajjiżi, jipproponi kif għandhom ikunu magħmulin it-timijiet tal-evalwazzjoni, iħejji l-aġenda għal-laqgħat plenarji tal-GRECO, u jipproponi d-dispożizzjonijiet li għandhom jintgħażlu biex jiġu evalwati. [6] L-analiżi tkun ibbażata fuq ir-rapporti eżistenti tal-evalwazzjoni u tal-konformità — i.e. ma tagħti lok la għal proċeduri addizzjonali u lanqas għal pass ieħor fl-evalwazzjoni tal-Istati Membri tal-UE; Isservi biss biss jiġi evalwat b’mod komparattiv dak li jkun diġà ġie stabbilit mill-GRECO. [7] COM(2011) 307 final, Report from the Commission to the Council on the modalities of European Union participation in the Council of Europe Group of States against Corruption (GRECO). Mhux disponibbli bil-Malti. [8] Ir-rapport dwar il-modalitajiet tal-parteċipazzjoni tal-UE fil-GRECO tas-6 ta’ Ġunju 2011 iddikjara li l-Kunsill se jintalab jawtorizza l-ftuħ tan-negozjati f'isem l-UE bil-ħsieb li din issir membru. Madankollu, il-metodu li l-Kummissjoni eventwalment għażlet wara valutazzjoni tal-modalitajiet kollha disponibbli ma tikkunsidrax, fl-ewwel fażi, is-sħubija sħiħa tal-UE fil-GRECO. [9] L-istess huwa l-każ, ngħidu aħna, fir-rigward tal-UNESCO u tal-OECD, skont dak li jgħid l-Artikolu 220 tat-TFUE. [10] Ara r-Regola 2 tar-regoli ta’ proċedura tal-GRECO. [11] Proposta għal REGOLAMENT TAL-PARLAMENT EWROPEW U TAL-KUNSILL li jistabbilixxi, bħala parti mill-Fond għas-Sigurtà Interna, l-istrument għal appoġġ finanzjarju għall-kooperazzjoni tal-pulizija, il-prevenzjoni u l-ġlieda kontra l-kriminalità u l-ġestjoni tar-riskji, COM(2011) 753 finali.